અફરોઝ શાહ તદ્દન સામાન્ય માણસ છે અને વકીલાત તેનો વ્યવસાય છે. ઓક્ટોબર 2015માં અફરોઝે મુંબઈની સૌથી મોટી સ્વચ્છતા ઝુંબેશ કોઈપણ પ્રકારની જાહેરાત કે ઢંઢેરા વિના શરૂ કરી હતી અને આજે અઢી વર્ષ પછી આ બીચ, બેસીએ તો બેઠક ગંદી ન થાય તેટલો ચોખ્ખો બની ગયો છે. સંયુક્ત રાષ્ટ્રે અફરોઝને ‘ચેમ્પિયન્સ ઓફ ધ અર્થ'થી પુરસ્કૃત કર્યા છે અને હિન્દી ફિલ્મોની નાની-મોટી કહેવાતી હસ્તીઓ અફરોઝ સાથે ફોટો પડાવવા માટે બીચની સફાઈ ઝુંબેશમાં ભાગીદારી નોંધાવી રહી છે. અફરોઝે પહેલીવાર ગંદોઘાણ બીચ જોયો ત્યારે તેમને બોમ્બે હાઈકોર્ટમાં પિટિશન કરવાની ઈચ્છા થઈ આવેલી. પછી બૃહદ મુંબઈ પાલિકામાં જઈને ફરિયાદ કરવાનું મન થયું. પણ ફરિયાદ કરવી અને આક્ષેપબાજીમાં સરી પડવું તેમના સ્વભાવમાં નથી. જેમની સાથે બીચ પર સવારે ચાલવા જવાનું થતું તે સરદારજી કાકા સાથે તેમણે દર શનિવારે અને રવિવારે હાથમાં ગ્લોવ્ઝ પહેરીને પ્લાસ્ટિક સહિતનો કચરો ઉઠાવવાનું મિશન પ્રારંભ્યું. શરૂઆતમાં તેમને કહેવામાં, સંભળાવવામાં આવ્યું: ‘તારે શું કામ આ મજૂરી કરવાની?, મ્યુનિસિપાલિટીનું કામ તું શા માટે કરે છે?' પહેલા દિવસે અફરોઝે પાંચ પ્લાસ્ટિકની બેગ ભરાય તેટલો કચરો એકઠો કર્યો હતો. બીજા સપ્તાહે ફરીથી કામ શરૂ કર્યું અને તે પછી પણ તે એકલા હતા. બહુગુણા અને માંઝીની માફક મચી પડેલા આ ભેજાંગેપ માણસને જોઈને અલબત્ત, ઘણાંને કુતૂહલ થયું અને એકપછી એક હમરાહ તેમની સાથે જોડાવા લાગ્યા. ‘મૈં અકેલા હી ચલા થા જાનિબે મંઝિલ, લોગ સાથ આતે ગયે ઔર કારવાં બનતા ગયા'ની માફક આજે તેમની પાસે પૂરી દુનિયાના 12 દેશોના સ્વયંસેવકોનું ગ્રૂપ છે અને ટ્વીટરના માધ્યમથી આ બધાં એકમેક સાથે જોડાયેલાં રહે છે. 108 સપ્તાહના ભગીરથ કામ પછી અફરોઝ અને તેમની ટીમે 2.9 કિલોમીટર લાંબા વર્સોવા બીચ પરથી 4,300 ટન કચરો સાફ કર્યો હતો, તેમ ઈંગ્લીશ દૈનિક ગાર્ડિયને તેના રિપોર્ટમાં લખ્યું હતું. સંયુક્ત રાષ્ટ્રના રેકોર્ડ પ્રમાણે, વૈયક્તિક રીતે આખી દુનિયામાં આટલું મોટું સ્વચ્છતા અભિયાન અગાઉ ક્યારેય-ક્યાંય થયું નથી. અફરોઝ અને તેમનો કારવાં બીચ પર વસતી ઝુંપડપટ્ટીમાં જઈને ટોઈલેટ પણ સાફ કરી રહ્યો છે અને સ્વચ્છતાના પાઠ, એકપણ રૂપિયાની જાહેરાત વિના લોકોને સમજાવી રહ્યો છે. અફરોઝ શિખામણ અને ઉપેદશની વાત કરતા નથી ન તો તેમના કામની પબ્લિસિટી થાય તેવી તેમની ઈચ્છા છે. અફરોઝની ફક્ત એક જ તમન્ના છેઃ ‘મુંબઈ અને તેનું પર્યાવરણ ચોખ્ખું રહે.